પોતાના રાજકીય રોટલાં શેકવા માટે સોશિયલ મીડિયાનો સહારો લઇ દેશનાં ભલાભોળા લોકોને ખોટાં સમાચારો દ્વારા ઉશ્કેરવા,હિંસા ફેલાવવી,દેશની શાંતિ ડહોળવી,દેશના સંશાધનોને નુકશાન પહોંચાડવું એ શું યોગ્ય છે ? લોકશાહીનાં મુલ્યો જાળવી તંદુરસ્ત હરીફાઈ કરવી તે રાજકારણમાં આવકાર્ય છે.સતાપક્ષની ક્યાંય ક્ષતિ હોય,કોઈ ભૂલ હોય તો ચોક્કસપણે ઉજાગર કરી શકાય પરંતુ બીજાને હલકાં ચીતરવા માટે કે માત્ર પોતાની સતાભૂખ સંતોષવા માટે કોઈપણ આધાર કે તથ્યો વગર ગમે તેવાં જુઠાણા ફેલાવવા તે હલકી રાજનીતિની પરાકાષ્ઠા છે.જયારે પોતાના સાચા તર્ક દ્વારા સામેના ને પહોંચી શકાય તેમ ન હોય ત્યારે અહંકારી અને સતા ભૂખ્યા લોકો જુઠનો સહારો લેતાં હોય છે.આવા જુઠ ફેલાવવામાં રાજકીયપક્ષોની સાથે અનેક નામાંકિત પત્રકારો અને મીડિયા જગતના કેટલાંક લોકો પણ જોડાયેલા હોય ત્યારે એ પ્રશ્ન થાય કે આપણે દેશને કઈ દિશામાં લઇ જવા માંગીએ છીએ ?એક તરફ સમગ્ર વિશ્વ આશાની નજરે ભારત સામે મીટ માંડીને બેઠું છે.સમગ્ર વિશ્વ ભારતને વિશ્વગુરુ તરીકે સ્વીકારવા તૈયાર છે, ત્યારે જુઠાણાઓની ભરમાર દ્વારા દેશની પ્રગતિમાં બાધારૂપ બનવું,દેશમાં અરાજકતા ફેલાવી વિશ્વ સમક્ષ દેશની શાખ બગડે તેવા પ્રયત્નો કરવા,દેશની સરકાર ઉપર કોઈપણ આધાર પુરાવા વગર ગમે તેવા આક્ષેપો કરવા, આ પણ દેશદ્રોહના કૃત્યો જ ગણાય.તમે દેશનાં વિકાસ માટે ઉપયોગી ન થઇ શકો કે વિકાસકાર્યોમાં સહભાગી ન બનો ત્યાં સુધી વાંધો નથી પરંતુ ખોટાં સમાચારો ફેલાવી દેશના વિકાસમાં બાધા ઉભી કરવાનો કોઈને અધિકાર નથી.